2008R0180 — HR — 15.02.2013 — 002.002









▼B

UREDBA KOMISIJE (EZ) br. 180/2008

od 28. veljače 2008.

o referentnom laboratoriju Zajednice za bolesti kopitara, osim konjske kuge, i o izmjeni Priloga VII. Uredbi (EZ) br. 882/2004 Europskog parlamenta i Vijeća







KOMISIJA EUROPSKIH ZAJEDNICA, uzimajući u obzir Ugovor o osnivanju Europske zajednice, uzimajući u obzir Direktivu Vijeća 90/426/EEZ od 26. lipnja 1990. o uvjetima zdravlja životinja kojima se uređuje premještanje i uvoz kopitara iz trećih zemalja ( 1 ), a posebno njezin članak 19. točku iv., uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjere pridržavanja propisa o hrani i hrani za životinje te pravila o zdravlju i dobrobiti životinja ( 2 ), a posebno njezin članak 32. stavak 5., budući da: (1) Direktivom 90/426/EEZ utvrđuju se uvjeti zdravlja životinja za promet živih kopitara među državama članicama i njihov uvoz u Zajednicu iz trećih zemalja. (2) U skladu s člankom 19. točkom (iv) Direktive 90/426/EEZ Komisija može imenovati referentni laboratorij Zajednice za jednu ili više bolesti kopitara navedenih u Prilogu A toj Direktivi. Nadalje, njime je predviđeno da Komisija utvrđuje funkcije, zadatke i postupke u pogledu suradnje s laboratorijima koji su odgovorni za dijagnosticiranje zaraznih bolesti kopitara u državama članicama. (3) Nakon završetka postupka odabira, odabrani bi laboratorij, Agence Française de Sécurité Sanitaire des Aliments (AFSSA), s njegovim istraživačkim laboratorijima za patologiju životinja i zoonoze, Maisons-Alfort, te za patologiju i bolesti kopitara, Dozulé, Francuska, trebao biti imenovan referentnim laboratorijem Zajednice za bolesti kopitara, osim konjske kuge, za razdoblje u trajanju od pet godina od 1. srpnja 2008. (4) Uredbom (EZ) br. 882/2004 utvrđuju se opći zadaci, dužnosti i zahtjevi za referentne laboratorije Zajednice za hranu i hranu za životinje, te za zdravlje životinja. Referentni laboratoriji Zajednice za zdravlje životinja i žive životinje navedeni su u poglavlju II. Priloga VII. toj Uredbi. Imenovani referentni laboratorij Zajednice za bolesti kopitara, osim konjske kuge, treba uvrstiti u taj popis. (5) Stoga treba Uredbu (EZ) br. 882/2004 sukladno tomu izmijeniti. (6) Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja, budući da: DONIJELA JE OVU UREDBU:







▼M1

Članak 1.

1. Agence nationale de sécurité sanitaire de l’alimentation, de l’environnement et du travail (ANSES) sa svojim laboratorijima za zdravlje životinja i bolesti kopitara, Francuska, ovim se imenuje kao referentni laboratorij EU-a za bolesti kopitara osim konjske kuge od 1. srpnja 2008. do ►M2 30. lipnja 2018. ◄

2. Funkcije, zadaće i postupci u vezi sa suradnjom laboratorija odgovornih za dijagnosticiranje infektivnih bolesti kopitara u državama članicama s referentnim laboratorijem EU-a iz stavka 1. utvrđene su u Prilogu ovoj Uredbi.

▼B

Članak 2.

U poglavlju II. Priloga VII. Uredbi (EZ) br. 882/2004 dodaje se sljedeća točka 14.:

„14. Referentni laboratorij Zajednice za bolesti kopitara, osim konjske kuge

AFSSA — Laboratoire d’études et de recherches en pathologie animale et zoonoses/Laboratoire d’études et de recherche en pathologie equine

F-94700 Maisons-Alfort

Francuska.”

Članak 3.

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama.









PRILOG

Funkcije, zadaci i postupci referentnog laboratorija Zajednice za bolesti kopitara, osim konjske kuge, u pogledu suradnje s laboratorijima koji su odgovorni za dijagnosticiranje zaraznih bolesti kopitara u državama članicama

Ne dovodeći u pitanje opće funkcije i dužnosti referentnih laboratorija Zajednice u području zdravlja životinja u skladu s člankom 32. stavkom 2. Uredbe (EZ) br. 882/2004, referentni laboratorij Zajednice (RLZ) za bolesti kopitara, osim konjske kuge, ima sljedeće dužnosti i funkcije:

1. RLZ mora osigurati povezanost nacionalnih/središnjih laboratorija država članica za bolesti kopitara ili prema potrebi ogranaka dijagnostičkih laboratorija koji se bave pojedinim uzročnicima ili skupinama uzročnika bolesti kopitara navedenih u Prilogu A Direktivi 90/426/EEZ, na koje se upućuje u Prilogu D, poglavlju II,. dijelu A Direktive 92/65/EEZ, uz iznimku konjske kuge, i to tako da: (a) preuzme vodeću ulogu u industriji kopitara u bliskoj suradnji s odgovarajućim strukturama za trkaće konje i konje za natjecanja s ciljem: i. osiguranja ranoga uzbunjivanja, procjene i po mogućnosti predviđanja rizika koji proizlazi iz novih bolesti i posebnih epidemioloških stanja; ii. praćenja stanja bolesti na globalnoj i regionalnoj razini redovitim primanjem uzoraka s terena iz država članica i trećih zemalja koje su zemljopisno ili trgovinski povezane sa Zajednicom u vidu trgovine kopitarima ili proizvodima dobivenima od tih životinja; (b) obavlja tipizaciju i karakterizaciju antigena i genoma uzročnika bolesti na temelju uzoraka iz točke (a) podtočke ii. ako je to primjereno i potrebno primjerice za epidemiološko istraživanje ili provjeru dijagnoze, i i. bez odlaganja priopćava rezultate takvih pretraga Komisiji, državi članici i odgovarajućem nacionalnom/središnjem laboratoriju; ii. identificira uzročnike bolesti, prema potrebi u bliskoj suradnji s regionalnim referentnim laboratorijima koje je imenovala Svjetska organizacija za zdravlje životinja (OIE); (c) uspostavi i održava ažurirani zbirku uzročnika bolesti i njihovih sojeva, te ažuriranu zbirku posebnih seruma protiv bolesti kopitara; (d) posjeduje ovlasti za izradu popisa tehnika koje se trenutačno upotrebljavaju u različitim laboratorijima s ciljem: i. predlaganja standardiziranih testova i testnih postupaka ili referentnih seruma za unutarnju kontrolu kvalitete; ii. izrade novih dijagnostičkih postupaka za sigurniji uvoz i konkurentniji izvoz kopitara; (e) savjetuje Komisiju o svim aspektima povezanima s bolestima konja iz Priloga A Direktivi 90/426/EEZ ili na koje se upućuje u Prilogu D, poglavlju II., dijelu A Direktive 92/65/EEZ, ili u skladu sa ostalim zakonodavstvom Zajednice o zdravlju životinja; ta zadaća uključuje savjetovanje o mogućem cijepljenju i najprikladnijim zdravstvenim testovima koji su potrebni za trgovinu i uvoz, ili ocjenjivanje novih cjepiva i savjetovanje o pitanjima vezanima uz epidemiologiju različitih bolesti kopitara.

2. RLZ podupire rad nacionalnih/središnjih laboratorija, i to tako da: (a) skladišti i opskrbljuje nacionalne/središnje laboratorije reagensima i materijalima za uporabu u dijagnozi bolesti kopitara, kao što su virusi ili drugi uzročnici bolesti, i/ili inaktivirani antigeni, standardizirani serumi, linije stanica i ostali referentni reagensi; (b) osigurava stručnost o bolestima kopitara, uključujući nove bolesti, radi brze diferencijalne dijagnostike; (c) promiče usklađivanje dijagnoza i osigurava kvalitetu testiranja u Zajednici tako da organizira i provodi periodička usporedna ispitivanja i vježbe vanjskog osiguranja kvalitete pri dijagnosticiranju bolesti kopitara na razini Zajednice, te periodičkim prosljeđivanjem rezultata takvih ispitivanja Komisiji, državama članicama i nacionalnim/središnjim laboratorijima; (d) postupno uvodi međulaboratorijska ispitivanja kvalitete, te ih potom neprekidno provodi; (e) provodi istraživačke studije s ciljem izrade unaprjeđenih metoda kontrole bolesti u suradnji s nacionalnim/središnjim laboratorijima i u skladu sa svojim godišnjim planom rada, te priprema optimalne metode za dijagnostiku i diferencijalnu dijagnostiku.

3. RLZ pruža podatke i organizira dodatnu izobrazbu, i to tako da: (a) prikuplja podatke i informacije o metodama dijagnostike i diferencijalne dijagnostike koje se koriste u nacionalnim/središnjim laboratorijima, te prosljeđuje te informacije Komisiji i državama članicama; (b) izrađuje i provodi potrebne mjere za dodatnu izobrazbu stručnjaka u području laboratorijske dijagnostike radi usklađivanja dijagnostičkih tehnika; (c) prati razvoj u epidemiologiji bolesti kopitara; (d) organizira godišnje sastanke na kojima predstavnici nacionalnih/središnjih laboratorija mogu pregledati dijagnostičke tehnike i napredak postignut u postupku koordinacije.

4. RLZ također: (a) vrši pokuse i terenska ispitivanja uz savjetovanje s Komisijom, čiji je cilj unaprjeđenje kontrole određenih bolesti kopitara; (b) na godišnjim sastancima s nacionalnim/središnjim referentnim laboratorijima pregledava odgovarajuće zahtjeve testiranja, koji su utvrđeni u Priručniku normi za dijagnostičke testove i cjepiva za kopnene životinje OIE-a; (c) pomaže Komisiji u pregledu preporuka OIE-a (Kodeks o zdravlju kopnenih životinja i Priručnik normi za testove i cjepiva).